[pic] | ЕВРОПЕЙСКА КОМИСИЯ |

Брюксел, 6.4.2011

COM(2011) 185 окончателен

2011/0077 (NLE)

Предложение за

РЕШЕНИЕ НА СЪВЕТА

за установяване на позицията на Европейския съюз в Общия съвет на Световната търговска организация относно присъединяването на Република Вануату към Световната търговска организация

ОБЯСНИТЕЛЕН МЕМОРАНДУМ

1. КОНТЕКСТ НА ПРЕДЛОЖЕНИEТО

Преглед на условията за присъединяване на Вануату към СТО

I. ВЪВЕДЕНИЕ

Членовете на Световната търговска организация (СТО) и Република Вануату достигнаха заключителния етап на сключване на споразумението относно условията за присъединяване на Вануату към организацията. Това е резултат от дългогодишни преговори, започнали с подаването през 1995 г. на заявление от страна на Вануату за присъединяване към СТО. През 2001 г. Вануату приключи преговорите по присъединяването си и тогава Европейската общност официално прие пакета по присъединяване. Впоследствие обаче Вануату поиска допълнително време, за да разгледа внимателно пакета по присъединяване. През 2008 г. Вануату оповести готовността си да възобнови действията по процеса на своето присъединяване. Поради това от 2009 г. насам беше извършена техническа дейност по актуализирането на приетия през 2001 г. пакет по присъединяването. Заявлението за присъединяване от страна на Вануату бе разгледано в съответствие с насоките, установени в Решението на Общия съвет на СТО от 10 декември 2002 г. относно присъединяването на най-слабо развитите страни, и поради това е необходимо решение на Съвета, с което се одобряват условията за присъединяване на Вануату, преди ЕС да може да подкрепи официално неговото присъединяване.

По-долу е представено кратко изложение на условията за присъединяване.

ІІ. КРАТКО ИЗЛОЖЕНИЕ НА УСЛОВИЯТА ЗА ПРИСЪЕДИНЯВАНЕ НА ВАНУАТУ КЪМ СТО ПО ОТРАСЛИ

Средната окончателна пределна ставка (ОПС) на Вануату е приблизително 40 %. В повечето от промишлените и селскостопанските отрасли средната ставка е равна на окончателната пределна ставка от 40 %, със сравнително малък брой изключения.

От 5060-те тарифни линии от графика за Вануату само 98 няма да достигнат определената за него ОПС към момента на присъединяването и по отношение на тях ще бъде предвиден преходен период за прилагане. От посочените 98 тарифни линии при 52 ставките ще бъдат сведени до окончателните пределни ставки на 1 януари 2011 г., при 45 тарифни линии (в това число вина и алкохолни напитки) ставките ще бъдат сведени до окончателните пределни ставки на 1 януари 2013 г., а една тарифна линия (бира) ще бъде сведена до окончателните предели ставки на 1 януари 2015 г.

Посочените средни равнища на митническите ставки са целесъобразни, като се има предвид, че Вануату има статус на най-слабо развита страна, малкият ръст и уязвимостта на неговата икономика, както и островният му характер. В практиката на ЕС по отношение на най-слабо развитите страни тези равнища на митническите ставки в миналото са приемани за целесъобразни при икономики със сходен ръст. Вануату участва в преговорите за комплексно СИП като член на групата на държавите от тихоокеанския басейн сред държавите от АКТБ.

Промишлени стоки

- средната ОПС за неселскостопански продукти е 39,6 %.

- за повечето от промишлените отрасли са предвидени средни пределни митнически ставки от 40 %, а в няколко случая се прилагат най-високите ставки от 65 % за някои тарифни линии при химичните продукти, текстилните материали, хартията и машините .

- най-високи средни митнически ставки са налице при мебелите и играчките (с окончателни пределни ставки над 60 %).

- само по отношение на фармацевтичните продукти (които не се облагат с мита) и на продуктите за медицинско оборудване равнището на средните пределни ставки е под 10 %.

Селскостопански стоки

- за селскостопанските стоки средната ОПС е 42,8 %.

- при селскостопанските стоки най-високите ставки са от 75 % и се прилагат за минералната вода и бирата. За пресните зеленчуци и рибата ставката е 65 %. За тютюна окончателните пределни ставки от 55 % също са сред най-високите.

Услуги

Списъкът със специалните задължения, поети от Вануату по отношение на услугите, е твърде задоволителен, като се има предвид, че тази държава е със статут на най-слабо развита страна. Вануату ще поеме задължения за осигуряването на достъп до пазара и на национално третиране по отношение на широка гама сектори на услугите, в това число услугите от лица, упражняващи свободни професии, съобщителните услуги (куриерските и далекосъобщителните услуги), строителните услуги, услугите по търговско разпространение, образователните услуги, услугите в областта на околната среда, финансовите услуги, туристическите услуги и услугите, свързани с въздушния транспорт.

Протоколни задължения

През последния, многостранен етап от процеса за присъединяване членовете на СТО съвместно се стремяха да осигурят общата съвместимост на търговските закони и институции на Вануату с разпоредбите и споразуменията на СТО, като за целта ги установиха в протокола за присъединяване и в доклада на работната група. Следните въпроси са от особен интерес за ЕС:

Търговски права

Вануату пое задължението към датата на присъединяване при поискване да издава на всяко местно или чуждестранно лице автоматично и незабавно лиценз за търговска дейност, който дава право на своя притежател — местно или чуждестранно лице ― да участва в дейности на внос и износ на стоки, без да участва в производството или в търговското разпространение. Освен това следва да бъде създадена единна категория лиценз, така че да се предостави възможност на притежателите на лиценз за търговско разпространение да участват и в дейности на внос и износ. Следва да бъдат премахнати таксите за лицензи за търговска дейност, които са в нарушение на някое от поетите задължения за недискриминация и национално третиране. Съответното законодателство наскоро бе изменено и вече се прилага.

Местни такси върху вноса

Вануату пое задължението да прилага по недискриминационен начин своите местни такси по отношение на вноса от членовете на СТО, както и по отношение на произведените в страната стоки, като спазва в пълна степен съответните разпоредби на СТО .

Графикът по отношение на акцизите наскоро бе изменен, за да се премахне дискриминацията между сходни или подобни алкохолни напитки.

Права върху интелектуалната собственост

През 2000 г., 2003 г. и 2008 г. Вануату прие законодателни актове относно различни видове права върху интелектуалната собственост, за да гарантира спазването на Споразумението за свързаните с търговията аспекти на правата върху интелектуалната собственост и пое задължението да приеме останалите необходими законодателни актове. Вануату поиска преходен период до 1 декември 2012 г., за да въведе в пълен обхват задълженията по Споразумението за свързаните с търговията аспекти на правата върху интелектуалната собственост и представи график за всяка от стъпките до таза дата. Вануату потвърди, че през преходния период националното третиране и предоставянето на статут на най-облагодетелствана нация ще се прилагат съгласно действащото законодателство.

III. ПРЕПОРЪКА

Като представя за одобрение пред Съвета условията за присъединяването на Република Вануату към СТО, Комисията счита, че те представляват балансиран и амбициозен пакет от задължения за отваряне на пазара, който ще донесе съществени ползи както на Вануату, така и на неговите търговски партньори от СТО.

2011/0077 (NLE)

Предложение за

РЕШЕНИЕ НА СЪВЕТА

за установяване на позицията на Европейския съюз в Общия съвет на Световната търговска организация относно присъединяването на Република Вануату към Световната търговска организация

СЪВЕТЪТ НА ЕВРОПЕЙСКИЯ СЪЮЗ,

като взе предвид Договора за функционирането на Европейския съюз, и по-специално член 91, член 100, параграф 2 и член 207, параграф 4, първа алинея, във връзка с член 218, параграф 9, от него,

като взе предвид предложението на Европейската комисия,

като има предвид, че:

(1) На 7 юли 1995 г. правителството на Република Вануату подаде заявление за присъединяване към Споразумението за създаване на Световната търговска организация (СТО), в съответствие с член XII от това споразумение.

(2) На 11 юли 1995 г. беше създадена работна група по присъединяването на Вануату, с цел постигането на съгласие относно условията за присъединяване, които са приемливи за Република Вануату и за всички членове на СТО.

(3) От името на Европейския съюз Комисията договори комплексни набори от задължения за отваряне на пазара от страна на Република Вануату, които са от особено значение за Европейския съюз.

(4) Тези задължения са понастоящем включени в протокола за присъединяване на Република Вануату към СТО.

(5) Очаква се присъединяването към СТО да допринесе положително и дълготрайно към процеса на икономическа реформа и устойчиво развитие на Република Вануату.

(6) Поради това протоколът за присъединяване следва да бъде одобрен.

(7) Член XII от Споразумението за създаване на СТО предвижда, че условията за присъединяване следва да бъдат договорени между присъединяващия се член и СТО и че Министерската конференция на СТО одобрява условията за присъединяване от страна на СТО. Член IV.2 от Споразумението за създаване на СТО предвижда, че в периодите между заседанията на Министерската конференция нейните функции се изпълняват от Общия съвет.

(8) В съответствие с това е необходимо да бъде установена позицията, която ще заеме Европейският съюз в рамките на Общия съвет,

ПРИЕ НАСТОЯЩОТО РЕШЕНИЕ:

Член 1

1. Позицията, която следва да заеме Европейският съюз в рамките на Общия съвет на СТО относно присъединяването на Република Вануату към СТО, е да одобри присъединяването.

2. Настоящото решение влиза от деня на приемането му. То се публикува в Официален вестник на Европейския съюз .

Съставено в [...] на [...] година.

За Съвета

Председател